ระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม (ฉบับที่ 2) พ.ศ. 2550

ระเบียบกรุงเทพมหานคร
ระเบียบกรุงเทพมหานคร
ว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
(ฉบับที่ ๒)
พ.ศ.
๒๕๕๐
 

โดยที่เป็นการสมควรแก้ไขเพิ่มเติมระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
พ.ศ. ๒๕๔๓ ให้เหมาะสมยิ่งขึ้น

อาศัยอำนาจตามความในมาตรา ๔๙ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ ผู้ว่าราชการกรุงเทพมหานคร จึงกำหนดระเบียบขึ้นไว้ ดังต่อไปนี้

๑. ระเบียบนี้เรียกว่า ระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
(ฉบับที่ ๒) พ.ศ. ๒๕๕๐

๒[๑].
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

๓. ให้ยกเลิกความในข้อ ๘ แห่งระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
พ.ศ. ๒๕๔๓ และให้ใช้ความต่อไปนี้แทน
ข้อ
๘ หน่วยราชการ หน่วยงานของรัฐ รัฐวิสาหกิจ ราชการส่วนท้องถิ่น องค์กรอื่นของรัฐองค์กรเอกชน
หรือภาคเอกชน ที่ประสงค์จะขออนุญาตเข้าใช้พื้นที่ท้องสนามหลวงเพื่อการทำกิจกรรมตามข้อ
๕ ให้ยื่นคำขอเป็นหนังสือที่สำนักสิ่งแวดล้อม ล่วงหน้าก่อนวันจัดงานไม่น้อยกว่า ๓๐
วัน
เมื่อกรุงเทพมหานครได้อนุญาตให้ผู้ขอใช้พื้นที่ท้องสนามหลวงตามข้อ
๕ และหากภายหลังมีกรณีจำเป็นต้องใช้พื้นที่ท้องสนามหลวงเพื่อจัดกิจกรรมตามข้อ ๔ กรุงเทพมหานครสามารถระงับการอนุญาตใช้พื้นที่ที่ได้อนุญาตไปแล้วได้ทันที
โดยผู้ถูกระงับการอนุญาตจะเรียกร้องค่าเสียหายใดๆ กับกรุงเทพมหานครมิได้
ให้ผู้อำนวยการสำนักสิ่งแวดล้อมเป็นผู้มีอำนาจพิจารณาอนุญาต
ใช้พื้นที่ท้องสนามหลวงตามเงื่อนไขและหลักเกณฑ์ที่กำหนดไว้ในระเบียบนี้

๔. ให้ยกเลิกความในข้อ ๑๐ แห่งระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
พ.ศ. ๒๕๔๓ และให้ใช้ความต่อไปนี้แทน
ข้อ
๑๐ เมื่อสิ้นสุดเวลาที่ได้รับอนุญาตตามข้อ ๘ ให้สำนักสิ่งแวดล้อมดำเนินการตรวจสอบความเสียหายที่เกิดขึ้นจากการดำเนินกิจกรรมตามที่ได้รับอนุญาต
หากพบความเสียหายให้ดำเนินการตามข้อบัญญัติกรุงเทพมหานครว่าด้วยการชดใช้ค่าเสียหายอันเกิดจากการละเมิด

๕. ให้ยกเลิกความในข้อ ๑๑ แห่งระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม
พ.ศ. ๒๕๔๓ และให้ใช้ความต่อไปนี้แทน
ข้อ
๑๑ เงินที่ได้มาจากการชดใช้ความเสียหายตามข้อ ๑๐ ให้สำนักสิ่งแวดล้อมนำไปบูรณะทรัพย์สินที่เสียหาย
โดยไม่ต้องนำส่งเป็นรายรับของกรุงเทพมหานครตามข้อบัญญัติกรุงเทพมหานครว่าด้วยวิธีการงบประมาณ


ประกาศ
ณ วันที่ ๑๒ เมษายน พ.ศ. ๒๕๕๐
อภิรักษ์
โกษะโยธิน
ผู้ว่าราชการกรุงเทพมหานคร







วัชศักดิ์/ผู้จัดทำ
๒๘
มิถุนายน ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๗๒ ง/หน้า ๔๗/๑๓ มิถุนายน ๒๕๕๐